Waarskuwing oor grond en burgeroorlog
In 'n mediaverklaring sê dr. Pieter Groenewald van die VF Plus: "Die ANC en EFF misbruik die beginsel van gewillige koper/gewillige verkoper as rookskerm vir die ware redes waarom grondhervorming misluk - dit is eintlik die onbevoegdheid en korrupsie onder amptenare in die grondhervormingsproses. Dit is uiters gevaarlik en onverantwoordelik is om te dreig dat grond sonder vergoeding van wettige eienaars afgevat kan word, aangesien so 'n situasie selfs tot 'n burgeroorlog kan lei. Hierdie retoriek oor grondgryp sonder vergoeding maak dit duidelik dat daar 'n verkiesing op pad is in Suid-Afrika en dat die tema grond gaan wees. Dit wil voorkom of daar 'n kompetisie is tussen die ANC en die EFF oor wie die meeste beloftes oor grond aan voornemende kiesers kan maak. Dit is nie waar dat wittes die grond in die land net deur oorlog van swartes afgeneem het nie, bv. in baie gevalle is grond aan Voortrekkers gegee en geruil. Daar is tans meer as 20 000 plase in die ope mark, waar die prys tot 20% goedkoper is as markwaarde weens die droogte en dit bewys dat klagtes teen die gewillige koper/gewillige verkoper-beginsel bloot misbruik word as verskoning."
In 'n mediaverklaring sê VF Plus-leier, Pieter Groenewald: "Die ANC-regering sloer opsetlik en vir eie politieke gewin met grondhervorming. 'n Bewys hiervan is dat daar in byna 20 jaar steeds eise is wat nog nie afgehandel is nie. Dit is vir die ANC belangrik dat sy president moet rondgaan en vir die mense sê hulle kan nie grond kry nie want die witmense het dit gesteel en daarom moet dit eers onteien word sonder vergoeding. Dit is 'n gevaarlike politieke speletjie want dit plaas voedselsekerheid en sekuriteit op die spel. Dit is maklik om te sê wittes besit 80 % van grond in Suid-Afrika. Die minister moet sê of dit waar is. Ek vra reeds sedert 2004 vir 'n oudit oor grondbesit. In 2015 het die ANC in sy eie beleidsdokumente gesê die tweede fase van die oudit sal beskikbaar wees teen September 2015. Hierdie tweede fase is baie belangrik, want dit sal die ras en geslag van grondeienaars aantoon. Nou is ons reeds in 2017. Waarom word dit nie bekend gemaak nie? Die antwoord is dat dit die ANC pas. Die regering kan nou aan mense sê die beloftes wat oor grond gemaak is, sal nagekom word sodra die struikelblokke uit die weg geruim is. Die regering moet nou die grond in sy besit aan die mense gee. Tot nou toe is net 1 uit elke 10 titelaktes van grond wat deur grondhervorming oorgedra is, aan die nuwe eienaars oorhandig. 90% van die titelaktes is by die regering en besit die staat steeds die grond. Waarom dra die regering nie die titelaktes aan die nuwe eienaars oor nie? Dit word nie gedoen nie omdat dit die ANC se politieke agenda pas. Die minister het gesê hy het van Zimbabwe geleer om grond nie net te gryp nie en dat dit wettiglik gedoen sal word. Maar die ANC is tans besig om grondgryp deur die staat te wettig. Die regulasies wat die Waardeerder Generaal (WG) hieroor gepubliseer het, maak dit duidelik dat eienaars minder as die markwaarde, en selfs tot net die helfte daarvan, kan kry. Ek wil aan die mense van Suid-Afrika sê om na hierdie regulasies te kyk. Hulle moenie dink dit is net landbougrond wat ter sprake is nie. Dit raak alle eiendom in Suid-Afrika. As die nuwe Onteieningswet in plek is, gaan die regulasies van die WG op almal se eiendom van toepassing wees. Dit sluit ook ontroerende eiendom in. Hierdie regulasies is die rooi vlag wat vir grondeienaars sê om wakker te skrik en hul besware teen die wet in te dien," aldus Groenewald.
Wetsontwerp op Regulering van Landbougrondbesit potensieel skadelik
TLU SA het 'n beloning van R100 000 aangebied vir enige een wat bo redelike twyfel kan bewys dat enige kommersiële boer of lid van TLU SA sy grond wederregtelik bekom het en dus neerkom op diefstal van grond. In 'n mediaverklaring sê TLU SA dat dit "behoorlik moeg is vir beskuldigings dat boere die land se grond gesteel het en dat dit die rede is waarom al meer stemme opgaan vir die onteiening van grond sonder vergoeding. Daar word alewig allerhande vae beskuldigings gemaak in die verband, maar nog niemand kon met enige konkrete bewyse van gronddiefstal vorendag kom nie. Daarom het TLU SA besluit om 'n beloning van R100 000 aan te bied vir enige bewys van hierdie beskuldigings. Almal wat glo in ekonomiese groei, werkskepping en armoede verligting, moet daadwerklik nou saamstaan en die ernstige bedreiging van populêre leuens weerstaan. Moet nie toelaat dat die leuen aanhou om die rigting te bepaal nie."
'n Nuwe wetsontwerp, die Wetsontwerp op die Regulering van Grondbesit en wat verlede maand deur Minister van Landelike Ontwikkeling en Grondhervorming Gugile Nkwinti in die Staatskoerant gepubliseer is vir openbare kommentaar slegs tot en met 17 April 2017, het duidelik ten doel om grond van blankes op 'n skelm manier te verkry. Volgens die wetsontwerp sal, indien dit aangeneem word, geen blanke meer eerste die keuse hê om grond te koop nie en sal blanke boere eers wanneer die minister en moontlike swart grondkopers nie belangstel nie, landbougrond kan koop. Selfs landbougrond uit bestorwe boedels word ook aan die beoogde wet onderwerp en moet dit eerste aan die minister en potensiële swart kopers aangebied word voordat dit deur blanke erfgename of ander blankes uit die boedel aangekoop kan word. Die minister sal ook ingevolge die wetsontwerp landbougrond kan onteien in gevalle waar nie op 'n bedrag tussen die departement en die grondeienaar ooreengekom kan word nie. Vir die volle teks van die wetsontwerp, in Engels, lees verder hier: http://www.gov.za/documents/regulation-agricultural-land-holdings-bill-draft-17-mar-2017-0000
Met sy toespraak by die 105-jarige vieringe van die ANC op 8 Januarie 2017 in die Orlando Stadion, Soweto, het pres. Jacob Zuma voet in die hoek gesit vir grondgryp in SA deur te verklaar dat die Wetsontwerp op Onteiening vanjaar met spoed deur die Parlement gedryf wil word en dringend en drasties geïmplementeer staan te word. Daarmee het hy die seën van die ANC en die regering uitgespreek op die toenemende persepsie dat blankes die grond van swartes gesteel het en dat dit derhalwe regmatig en moreel sou wees om blanke grond gartis op te eis en te beset. Hierdie aandrang klink al sterker op bv. in Parlementêre debatte en besprekings soos uitgesaai word op die DSTV Parlementêre kanaal 408, asook onophoudelik op DSTV kanaal 407 van ANN7 van die Guptas. Dan is daar natuurlik die ekstremistiese EFF wat voor in die koor dans. Dit het as't ware mode onder talle swartes geword om te glo blankes het die grond gesteel en dat dit dus sondermeer opgeëis behoort te word. Die verdere implikasie is dat die Wetsontwerp op Onteiening voorsiening maak vir onteiening sonder vergoeding van enige roerende en onroerende besittings en bates. Sodoende word die tafel gedek vir 'n Zimbabwe-scenario te lande.